Nøgleord

Sammendrag



Nøgleord

1. Tilnærmelse af lovgivningerne – beskyttelse af fysiske personer i forbindelse med behandling af personoplysninger – direktiv 95/46 – anvendelsesområde – begrebet personoplysninger – dokument til forberedelse af en afgørelse om tildeling af opholdstilladelse, som indeholder oplysninger vedrørende ansøgeren og en juridisk analyse – oplysningerne omfattet af begrebet – den juridiske analyse ikke omfattet

[Europa-Parlamentets og Rådets direktiv 95/46, art. 2, litra a), og art. 12, litra b)]

2. Tilnærmelse af lovgivningerne – beskyttelse af fysiske personer i forbindelse med behandling af personoplysninger – direktiv 95/46 – fortolkning under hensyntagen til de grundlæggende rettigheder

(Den Europæiske Unions charter om grundlæggende rettigheder; Europa-Parlamentets og Rådets direktiv 95/46)

3. Tilnærmelse af lovgivningerne – beskyttelse af fysiske personer i forbindelse med behandling af personoplysninger – direktiv 95/46 – den registreredes ret til indsigt i personoplysninger – forpligtelse til at meddele en oversigt over disse oplysninger i en letforståelig form – rækkevidde

[Den Europæiske Unions charter om grundlæggende rettigheder, art. 8, stk. 2; Europa-Parlamentets og Rådets direktiv 95/46, art. 2, litra b), og art. 12, litra a)]

4. Præjudicielle spørgsmål – Domstolens kompetence – grænser – generelle eller hypotetiske spørgsmål

(Art. 258 TEUF)

5. Grundlæggende rettigheder – Den Europæiske Unions charter om grundlæggende rettigheder – ret til god forvaltning – retten for enhver til aktindsigt i de akter, der vedrører ham eller hende – denne ret kan ikke påberåbes over for medlemsstaterne

[Den Europæiske Unions charter om grundlæggende rettigheder, art. 41, stk. 2, litra b)]

Sammendrag

1. Artikel 2, litra a), i direktiv 95/46 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger skal fortolkes således, at de oplysninger vedrørende en ansøger om opholdstilladelse, der er indeholdt i et administrativt dokument, hvori er angivet sagsbehandlerens begrundelse for det udkast til afgørelse, som sagsbehandleren skal udarbejde i forbindelse med proceduren til forberedelse af vedtagelsen af en afgørelse vedrørende ansøgningen om opholdstilladelse, og de oplysninger om den pågældende, der i givet fald er indeholdt i dette dokuments juridiske analyse, udgør personoplysninger som omhandlet i denne bestemmelse, idet den juridiske analyse derimod ikke i sig selv kan kvalificeres på samme måde.

En sådan juridisk analyse udgør nemlig ikke en information om ansøgeren om opholdstilladelse, men snarere, for så vidt som den ikke er begrænset til en rent abstrakt fortolkning af retsreglerne, information om den kompetente myndigheds bedømmelse og anvendelse af disse retsregler i forhold til ansøgerens situation, idet denne situation bl.a. er fastlagt ud fra de personoplysninger om ansøgerens person, som myndigheden råder over.

I modsætning til de oplysninger vedrørende en ansøger om opholdstilladelse, der er indeholdt i et sådant dokument, og som kan udgøre det faktuelle grundlag for dokumentets juridiske analyse, kan en sådan analyse endvidere ikke i sig selv gøres til genstand for ansøgerens kontrol af dens rigtighed og for en berigtigelse i medfør af artikel 12, litra b), i direktiv 95/46.

Under disse omstændigheder tjener en udstrækning af retten til indsigt for en ansøger om opholdstilladelse til også at omfatte den juridiske analyse ikke reelt direktivets formål om at sikre beskyttelsen af denne ansøgers ret til privatlivets fred i forbindelse med behandlingen af oplysninger om ansøgeren, men formålet om at sikre den pågældende ret til indsigt i administrative dokumenter, hvilket imidlertid ikke er omhandlet i direktiv 95/46.

(jf. præmis 38, 40, 45, 46 og 48 samt domskonkl. 1)

2. Jf. afgørelsens tekst.

(jf. præmis 54)

3. Artikel 12, litra a), i direktiv 95/46 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og artikel 8, stk. 2, i Den Europæiske Unions charter om grundlæggende rettigheder skal fortolkes således, at en ansøger om opholdstilladelse har ret til indsigt i alle de personoplysninger om den pågældende selv, som de nationale administrative myndigheder har gjort til genstand for behandling som omhandlet i direktivets artikel 2, litra b). Med henblik på at imødekomme denne ret er det tilstrækkeligt, at denne ansøger tilstilles en fuldstændig oversigt over disse oplysninger i en letforståelig form, dvs. en form, der gør det muligt for denne ansøger at opnå kendskab til nævnte oplysninger og at kontrollere, om de er korrekte og behandles i overensstemmelse med direktivet, således at ansøgeren i givet fald kan udøve de rettigheder, som den pågældende er tillagt i henhold til direktivet.

For så vidt som det formål, der forfølges med denne ret til indsigt, fuldt ud kan nås ved en anden form for meddelelse, kan den registrerede dermed ikke af hverken artikel 12, litra a), i direktiv 95/46 eller chartrets artikel 8, stk. 2, udlede en ret til at få en kopi af det originale dokument eller den originale sagsmappe, hvori disse oplysninger er indeholdt. Med henblik på ikke at give den registrerede indsigt i andre oplysninger end sine egne personoplysninger kan den registrerede få en kopi af det originale dokument eller den originale sagsmappe, hvori disse andre oplysninger er gjort ulæselige.

(jf. præmis 58 og 60 samt domskonkl. 2)

4. Jf. afgørelsens tekst.

(jf. præmis 63)

5. Artikel 41, stk. 2, litra b), i Den Europæiske Unions charter om grundlæggende rettigheder skal fortolkes således, at en ansøger om opholdstilladelse ikke kan påberåbe sig den ret til aktindsigt i de akter, der er fastsat i bestemmelsen, over for de nationale myndigheder.

Det fremgår nemlig klart af ordlyden af chartrets artikel 41, at bestemmelsen ikke er rettet mod medlemsstaterne, men udelukkende mod Unionens institutioner, organer, kontorer og agenturer.

(jf. præmis 67 og 69 samt domskonkl. 3)